和陳倅留題奉聖
作者：虞儔
朝代：宋

paragraphs: 飛鴻渺天末，目送類中散。
謫仙負詩狂，直欲摘星漢。
白雲千丈峯，金碧美且煥。
忘言老瞿曇，祇作空花觀。
軒冕儻來耳，世事亦其漫。
鸞鳳在赤霄，寧肯就紲絆。
惟餘憂國心，撫事輒悲怨。
饑饉有流離，十室九不爨。
上動黄屋念，每日不遑旰。
公豈愛登覽，微意寓篇翰。
山僧遽傳似，字字如珠貫。
勸分豈無術，未必愧鞭算。
升斗倘均惠，溝壑庶少逭。
福星公恐是，疇復虞歲旱。
王事敢告勞，行役春過半。
鬢絲禪榻畔，綸巾時一岸。
溪山得勝賞，歌舞廢屢按。
請頌海沂康，民謠茲可翫。